stanford-oval/wikipedia huggingface dataset:
Assassin's Creed II
עלילה > הקרב על פורלי

בשנת 1488, אחרי שהשיג מרודריגו את תפוח עדן, אציו נפגש עם מריו, לאונרדו והמתנקש ניקולו מקיאוולי כדי להתייעץ מה לעשות כדי להגן על הממצא העתיק. בסופו של דבר הם מסכימים לשלוח את תפוח עדן לקתרינה ספורצה בפורלי. אולם, כאשר אציו ומקיאוולי מגיעים לעיר, הם מגלים שהיא נתונה תחת מצור בידי צ'קו ולודוויקו אורסי, שנשכרו בידי רודריגו כדי להשיג מפה שנוצרה בידי בעלה המנוח של קתרינה, ג'ירולמו ריאריו. המפה מראה את מיקומם של דפי הקודקס של אלטאיר, המובילים לכספת. האחים אורסי חוטפים את ילדיה של קתרינה כדי לאלץ אותה למסור את המפה, אך אציו מצליח להתנקש בחייו של לודוויקו ולהציל את הילדים. אולם, הוא מגלה שבזמן היעדרו, צ'קו גנב את התפוח - אותו השאיר אציו בחזקתה של קתרינה. למרות שאציו הורג לבסוף את צ'קו ומשיג בחזרה את התפוח, הוא נדקר ומתמוטט בעוד דמות מסתורית הלובשת ברדס שחור חולפת על פניו וגונבת את התפוח. הוא נמצא בידי קתרינה, שמטפלת בפצעיו, והוא לוקח ממנה את המפה ויוצא כדי להשיב לידיו את התפוח. הוא חושד שהגנב הוא נזיר, ועושה את דרכו למנזר קרוב כדי לתשאל את אב המנזר - שחושף כי מדובר בג'ירולמו סבונרולה.
עלילה > מדורת ההבלים

אחרי שחיפש אחר סבונרולה ואחר התפוח במשך יותר מעשור, אציו מאתר אותם בפירנצה בשנת 1497. הוא מגלה שסבונרולה השתמש בתפוח כדי להסיר את בית מדיצ'י מעמדת הכוח שהחזיק, והשתלט על העיר. אציו נפגש עם מקיאוולי ומתכנן לחשוף אותו ממחבואו על ידי התנקשות בתשעת סגניו, שמטיפים בעיר בזמן מדורת ההבלים. אחרי שהוא הורג אותם, האזרחים זועמים ויוצרים המון ודורשים שסבונרולה ייצא להטיף להם את משנתו. כאשר סבונרולה אינו מצליח לשכנע את ההמון הזועם, הוא מנסה להשתמש בתפוח עליהם, אך אציו פורק אותו מנשקו בעזרת סכין הטלה ומשיג חזרה את התפוח לידיו. סבונרולה נלקח בידי ההמון לכיכר הסיניוריה, היכן שהוא מיועד לעלות על המוקד. אציו מאמין שאף אחד אינו זכאי לגורל מכאיב שכזה, והוא מסיים את חייו של הנזיר במהירות בעזרת הלהב החבויה שלו. הוא נעמד בפני הקהל המבולבל ומכריז בפניהם שכל אחד צריך ללכת בדרך משלו, כפי שהוא למד זאת בידי המנטורים שלו.
שיווק והוצאה > קידום מכירות

ב-20 באוקטובר 2009, חברת יוביסופט הודיעה על מיני-סדרה של סרטים קצרים, שתעלה לשידור ביוטיוב ותספק את סיפור הרקע ואת הצגתן לראשונה של הדמויות שנמצאות במשחק. הסרטים הקצרים, שנאספו יחדיו לסרט "Assassin's Creed: Lineage", היו בשלושה חלקים והופקו בידי יוביסופט מונטריאול בשיתוף עם Hybride Technologies, חטיבת הפקות של יוביסופט שעבדה בעבר על הסרטים "300" ו"עיר החטאים". המיני-סדרה התמקדה בדמותו של אביו של אציו, ג'ובאני, וכללה שילוב של לייב אקשן וגרפיקת תלת-ממד. החלק הראשון יצא ב-27 באוקטובר 2009, כשהשניים הנותרים יצאו ב-12 בנובמבר 2009.
ב-12 בנובמבר 2009, יוביסופט הוציאה מספר פריטים וירטואליים בפלטפורמת PlayStation Home כדי לקדם את יציאתו של המשחק "Assasssin's Creed II" וכן את משחק הספין אוף "Assassin's Creed: Bloodlines" עבור קונסולת המשחקים PlayStation Portable. פריטים וירטואליים ותלבושת של אציו יצאו גם ל-Xbox Live Marketplace עבור האווטארים של Xbox 360. ב-19 בנובמבר יצאו פריטים וירטואליים נוספים לפלטפורמת Home, בנוסף לתלבושת של אציו ב-26 בנובמבר, שאיתה יכלו השחקנים לשוטט ברחבי הפלטפורמה. ב-3 בדצמבר שוחררו פריטים בסגנון הרנסאנס האיטלקי של המאה ה-15 בפלטפורמת Home. תלבושת המתנקש הסגולה של אציו הייתה זמינה להורדה למשחק Little Big Planet, והחל מ-8 בדצמבר 2009 גם ב-PlayStation Network.
המשחק "Assassin's Creed II" הוא הראשון להשתמש בחשבון Uplay לניהול זכויות דיגיטלי של יוביסופט. התקדמות במשחק מאפשרת צבירת נקודות ששחקנים יכלו לממש כבונוסים בזמן המשחק, ביניהם קריפטה חדשה ותלבושת נוספת של אלטאיר.
למשחק יצא עיבוד ספרותי בנובמבר 2009 בשם "Assassin's Creed: Renaissance" מאת הסופר אוליבר באודן ובהוצאת ספרי פינגווין.
במהלך מגפת הקורונה, חברת יוביסופט הכריזה על קמפיין משחק מהבית, שבו שחקני PC יוכלו להוריד עותק דיגיטלי של המשחק (בין יתר המשחקים שבמאגר החברה) דרך האתר של החברה.
שיווק והוצאה > מהדורות מיוחדות

קיימות מספר מהדורות מוגבלות של המשחק "Assassin's Creed II".
המהדורה הלבנה -  כוללת את דיסק המשחק, מארז לאספנים בלעדי בצבע לבן, פסל של אציו בחליפה לבנה ומשימה לשחקן יחיד (בזיליקת סנטה מריה).
המהדורה השחורה  (באירופה ובאוסטרליה בלבד) - כוללת את דיסק המשחק, מארז לאספנים בלעדי בצבע שחור וחתימה הולוגרפית, פסל של אציו שלבוש בחליפת המתנקש האמן המשודרגת, משימות לשחקן יחיד (פאלאצו מדיצ'י-ריקארדי, ארסנאלה די ונציה ובזיליקת סנטה מריה), "ספר הקונספירציה" בכריכה קשה על מאחורי הקלעים והסיפור של המשחק, DVD ובו פסקול המשחק, ערכת נושא לפלייסטיישן 3 ול-Xbox 360, סרטונים מאחורי הקלעים ושתי ערכות נושא לשולחן העבודה במחשב האישי.
מהדורת המתנקש האמן (באמריקה הצפונית בלבד) - כוללת את דיסק המשחק, מארז לאספנים בלעדי ממתכת, פסל של אציו, ספרון אמנות, משימות לשחקן יחיד (פאלאצו מדיצ'י ובזיליקת סנטה מריה) ו-DVD עם פסקול המשחק וסרטונים מאחורי הקלעים.
המהדורה השלמה -  חברת יוביסופט הוציאה מהדורה זו אחרי מספר תלונות ממעריצי המשחק שלא יכלו להשלים את המשחק כדי להגיע לסינכרון של 100 אחוזים - בגלל הצורך לסיים את מאורות הטמפלרים (שלבים שהיו קיימים במהדורות הלבנה והשחורה בלבד). בחבילה היו כלולים קודים לשתי חבילות ההרחבה "הקרב על פורלי" ו"מדורת ההבלים" ושלוש מאורות הטמפלרים. מאוחר יותר יצאה "מהדורת משחק השנה", אשר כללה תוספות תוכן ששולבו לתוך המשחק. לשתי המהדורות נוסף גם סקין בונוס, אם כי היה צורך בקוד כדי לקבל אותו.
מהדורת הדלוקס (להורדה דיגיטלית דרך חנות פלייסטיישן וסטים בלבד) - כוללת את עותק המשחק, שתי חבילות ההרחבה "הקרב על פורלי" ו"מדורת ההבלים", משימות לשחקן יחיד (פאלאצו מדיצ'י, ארסנאלה ובזיליקת סנטה מריה), ערכת צביעה לתלבושתו של אציו ושדרוג חגורת הציוד של אציו.
גרסת המשחק ל-Microsoft Windows כעת דורשת הפעלה מקוונת חד-פעמית, כשלאחר מכן המשחק יחד קוד ההפעלה וחשבון Uplay יאוחדו ויהיו זמינים גם במצב משחק ללא חיבור מקוון.משתמשים שכבר השיגו את המשחק דרך פלטפורמת סטים יכלו לשדרג לגרסת הדלוקס.
שיווק והוצאה > תוכן להורדה > חבילות הרחבה

ב-1 בדצמבר 2009, חברת יוביסופט הכריזה על חבילת הרחבה ראשונה למשחק, בשם The Battle of Forli ("הקרב על פורלי"), שיועדה לגרסאות המשחק בפלייסטיישן 3 ובאקס בוקס 360. חבילת ההרחבה תרחיב יותר על העיר פורלי ועל דמותה של קתרינה ספורצה, שהייתה דמות שולית במשחק עצמו. חבילת ההרחבה יצאה ב-28 בינואר 2010, וכחודש לאחר מכן יצאה חבילת ההרחבה השנייה, Bonfire of the Vanities ("מדורת ההבלים"), בה תואר כיצד אציו חוזר לפירנצה כדי להתמודד מול ג'ירולמו סבונרולה במהלך הבערה המונית של חפצים טמאים. שתי חבילות ההרחבה מוצגות במשחק כרצפים מספר 12 ו-13, והם משולבים במשחק עצמו ללא הפרעה לפני רצף הזיכרון האחרון במשחק (מספר 14). הסיבה לכך הייתה שבמקור, שני הרצפים היו מיועדים להיות במשחק עצמו אך נחתכו בגלל מגבלות זמן ושוחררו בהמשך כתוכן להורדה. הנושא נכתב לתוך תסריט הסיפור כאילו מתקן האנימוס פוגם בכמה רצפי זכרונות, ומאוחר יותר הטכנאית רבקה קריין מסוגלת ליצור טלאי תוכנה שמטפל בבעיה ומאפשר לדזמונד לחוות את זכרונותיו האבודים של אציו.
בנוסף למשימות סיפור חדשות, חבילות ההרחבה מציגות אלמנטים מיוחדים. כך למשל, חבילת ההרחבה "הקרב על פורלי" מציגה משימה שניתן לחזור עליה (היחידה בכל המשחק), ובה אציו מתפעל את המכונה המעופפת של דה וינצ'י ומתעופף מעל שמי פורלי. דוגמה נוספת היא אזור דרומי חדש בפירנצה ב"מדורת ההבלים" (שהיה חסר גישה במשחק המקורי). הוצאות מאוחרות יותר של המשחק כללו את שתי חבילות ההרחבה כבר בנויות לתוך המשחק, ללא כל אפשרות לדלג עליהן.
שיווק והוצאה > תוכן להורדה > תוכן ניהול דיגיטלי

חשבון "Uplay", המערכת לניהול זכויות דיגיטלי ולהפצה דיגיטלית מרובת המשתתפים של יוביסופט (ולעתיד "Ubisoft Connect") מאפשרת שדרוגים נוספים בתוך המשחק, שניתנים לרכישה על ידי נקודות אותן ניתן לקבל בזמן המשחק. הפרסים הניתנים במערכת זו הם ערכת נושא למחשב האישי ולפלייסטיישן 3, רקעים לשולחן העבודה, חמישה סכיני הטלה נוספים, התלבושת של אלטאיר אבן לא-אחד ומפת קריפטות של בני משפחת אודיטורה.
שיווק והוצאה > תוכן להורדה > מאורות הטמפלרים

שלושה צינוקים המתוארים במשחק - פאלאצו מדיצ'י, בזיליקת סנטה מריה גלוריוזה דיי פרארי וארסנאלה די ונציה - היו דומים לקטקומבות של המתנקשים אך ללא פרסים מיוחדים מעבר לתיבות אוצר ונכללו במהדורה השחורה של המשחק (שנמכרה באירופה ובאוסטרליה). במהדורה הלבנה היה רק אחד מהם, ואילו במהדורת "המתנקש האמן" של אמריקה הצפונית היו שניים. בהמשך, חברת יוביסופט הציעה את שלושתם כתוכן להורדה דרך פלטפורמות PlayStation Network ו-Xbox Live. מאז, תוספות אלו נכללו במהדורת "משחק השנה", "המהדורה השלמה" ו"מהדורת הדלוקס" של המשחק.
שיווק והוצאה > תוכן להורדה > סקין בונוס

ערכת צבע לתלבושת של אציו ניתנת להורדה לאחר הקשת קוד בקניית משחק המובייל "Assassin's Creed II 3D" מחנות האפליקציות של ורייזון תקשורת. סקין מיוחד זה מופיע כבר במהדורת "משחק השנה", "המהדורה השלמה" ו"מהדורת הדלוקס" של המשחק.
שיווק והוצאה > מוזיקה

הפסקול למשחק "Assassin's Creed II" הולחן בידי המלחין הדני ג'ספר קיד והוקלט באולפני קפיטול רקורדס עם הרכב מוזיקלי של 35 נגני מיתר ו-13 אנשי מקהלה, ביניהם הזמרת מליסה קפלן. הפסקול היה זמין להורדה ב-16 בנובמבר 2009. כמו כן, 14 רצועות שמע נכללו בדיסק שבהזמנה המוקדמת למהדורה השחורה של המשחק.
בזמן השיווק למשחק, הקדימון Visions of Venice השתמש בקטע קול מתוך "Genesis" של להקת ג'אסטיס.
דיסק 1:
| --- | --- |

 אלבום אולפן מאת ג'ספר קיד
 יצא לאור:  16 בנובמבר 2009
 סוגה:  פסקול משחקי וידאו
 שפה:  אנגלית, איטלקית, רוסית 
 הפקה:  ℗ 2009 Ubisoft Music
 
| (Assassin's Creed II (Original Videogame Soundtrack> מס' | (Assassin's Creed II (Original Videogame Soundtrack> שם | (Assassin's Creed II (Original Videogame Soundtrack> משך | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  | (Assassin's Creed II (Original Videogame Soundtrack>  |
| --- | --- | --- | --- | --- | --- | --- | --- | --- | --- |
| 1. | Earth (Heart)  | 3:59 |  |  |  |  |  |  |  |
| 2. | Venice Rooftops  | 3:19 |  |  |  |  |  |  |  |
| 3. | Ezio's Family  | 3:58 |  |  |  |  |  |  |  |
| 4. | Florence Tarantella  | 1:52 |  |  |  |  |  |  |  |
| 5. | Home in Florence  | 4:30 |  |  |  |  |  |  |  |
| 6. | Approaching Target 1  | 3:36 |  |  |  |  |  |  |  |
| 7. | Approaching Target 2  | 6:07 |  |  |  |  |  |  |  |
| 8. | Venice Fight  | 2:02 |  |  |  |  |  |  |  |
| 9. | Florence Escape  | 2:50 |  |  |  |  |  |  |  |
| 10. | Tour of Venice  | 3:16 |  |  |  |  |  |  |  |
| 11. | Flight Over Venice  | 5:10 |  |  |  |  |  |  |  |
| 12. | Back in Venice  | 1:33 |  |  |  |  |  |  |  |
| 13. | Dream of Venice  | 4:24 |  |  |  |  |  |  |  |
| 14. | Home of the Brotherhood  | 3:27 |  |  |  |  |  |  |  |
| 15. | Leonardo's Inventions Part 1  | 2:12 |  |  |  |  |  |  |  |
| 16. | Venice Combat Low  | 1:44 |  |  |  |  |  |  |  |
| 17. | Venice Escape  | 3:27 |  |  |  |  |  |  |  |
דיסק 2:
| מס' | שם | משך |
| --- | --- | --- |
| 1. | Darkness Falls in Florence  | 4:50 |
| 2. | Sanctuary  | 4:06 |
| 3. | The Madame  | 1:05 |
| 4. | Approaching Target 3  | 5:53 |
| 5. | Flight Over Venice 2  | 5:19 |
| 6. | Ezio in Florence  | 2:19 |
| 7. | Venice Industry  | 3:09 |
| 8. | Stealth  | 2:23 |
| 9. | Venice Combat  | 2:04 |
| 10. | Notorious  | 1:15 |
| 11. | Night Mission in Venice  | 2:12 |
| 12. | Chariot Chase  | 3:21 |
| 13. | The Plague  | 3:30 |
| 14. | Wetlands Combat  | 2:49 |
| 15. | Wetlands Escape  | 2:37 |
| 16. | Leonardo's Inventions Part 2  | 2:48 |
| 17. | Hideout  | 2:40 |
| 18. | The Animus 2.0  | 4:14 |
קבלה וביקורות > ביקורת על מערכת DRM

גרסת המחשב האישי של המשחק משתמשת בפלטפורמת Uplay של יוביסופט, הכוללת מערכת לניהול זכויות דיגיטלי (בקיצור, DRM) הדורשת מהשחקנים להישאר מחוברים לאינטרנט בזמן המשחק. בגרסת המכירות המקורית, כל התקדמות שנעשתה לאחר נקודת הציון האחרונה נאבדה אם האינטרנט התנתק. חברת יוביסופט ציינה בתגובה שאם התנתקות האינטרנט הייתה זמנית, אז המשחק יעבור למצב הפוגה. בנוסף, החברה ציינה שבמשחק קיימות אינספור נקודות ציון. ביקורת נמתחה גם על שחקנים שמחוץ לגבולות ארצות הברית וקנדה שלא יכלו לשחק במשחק עקב נקודות חיבור מעטות מדי או יקרות.
מעט לאחר הוצאת גרסת המחשב האישי, החברה טענה שלא נוצרה גרסה פרוצה למשחק. במהלך סוף השבוע הקרוב, שרתי המשחקים "Silent Hunter 5" ו-"Assassin's Creed II" נפגעו מהתקפת מניעת שירות. החברה ציינה ש-95 אחוזים מהשחקנים לא הושפעו, אך היו כאלה שניסו להתחבר ונתקלו בבעיית מניעת שירות. בעקבות כך פותחה אמולציה מיוחדת לטיפול בבעיית ה-DRM, ובהמשך פורסמה ספריה פרוצה שעוקפת את דרישות החיבור.
בעקבות סדרת מתקפות על שרתי החברה, חברת יוביסופט הציעה לשחקני גרסת המחשב האישי את כל התכנים להורדה של המהדורה השחורה, או עותק חינמי של הנסיך הפרסי (2008), Heroes Over Europe, ‏Tom Clancy's EndWar ו-Tom Clancy's H.A.W.X.
מערכת ניהול הזכויות הדיגיטלית שונתה בדצמבר 2010. עד לזמן זה, המשחק כבר לא דרש חיבור רציף לאינטרנט כדי לשחק. במקום זאת, השחקן היה צריך להתחבר רק בזמן הפעלת המשחק. בשנת 2012, חברת יוביסופט הודיעה שתשחרר טלאי תוכנה שתסיר את הדרישה להתחבר למערכת ה-DRM. גרסת המשחק למחשב האישי כעת דורשת הפעלה מקוונת חד-פעמית כשלאחריה המשחק, קוד ההפעלה וחשבון ה-Uplay יאוחדו יחדיו וניתן יהיה לשחק במשחק במצב לא מקוון. אותו נוהל התבצע גם לכל משחק אחר של יוביסופט שדרש חיבור רציף לאינטרנט.
קבלה וביקורות > מכירות

בהתאם לשיערוך שנעשה לפני שהחלה המכירה הרשמית, חברת יוביסופט הכריזה שהמשחק מכר למעלה מ-1.6 מיליון עותקים בשבוע הראשון ליציאתו - כעלייה של 32% למכירות השבוע הראשון של המשחק המקורי. נכון למאי 2010, המשחק מכר מעל ל-9 מיליון עותקים.
קבלה וביקורות > פרסים והוקרה

המשחק "Assassin's Creed II" זכה בקטגוריות משחק השנה ומשחק הפעולה-הרפתקה הטוב ביותר לשנת 2009 בטקס משחקי הווידאו של רשת השידור SpikeTV. המשחק זכה בשתי המועמדויות "הטובים ביותר של IGN" בקטגוריות המשחק הטוב ביותר לגרסת Xbox 360 ומשחק השנה לגרסת Xbox 360, ובקטגוריית "משחק השנה" במגזינים Game Informer, ‏GamePro, ‏EuroGamer והניו יורק טיימס. המשחק גם קיבל שבע מועמדויות בטקס "הטובים של שנת 2009" של GameSpot בקטגוריות משחק הפעולה-הרפתקאות, הסיפור, הגרפיקה הטכנית, המוזיקה, משחק ההמשך, הדמות החדשה (אציו) והמשחק הטוב ביותר לגרסת Xbox 360 - כאשר זכה בשניים האחרונים.
בטקס פרסי D.I.C.E של האקדמיה לאמנויות ולמדעים אינטראקטיבים (מלכ"ר), שנחשב למקבילה של פרסי האוסקר למשחקי וידאו -  המשחק קיבל מועמדויות בקטגוריית משחק השנה, משחק ההרפתקאות של השנה, הישגים מיוחדים באנימציה, ארט דיירקשן, בימוי, הנדסת משחקיות, מוזיקה מקורית, סיפור מקורי, עיצוב סאונד והנדסה ויזואלית.
המשחק זכה למועמדויות בפרסי מפתחי המשחקים (Game Developers Choice Awards) בקטגוריות "האמנות הוויזואלית הטובה ביותר", "הטכנולוגיה הטובה ביותר" ו"משחק השנה" (אותם הפסיד לטובת Uncharted 2: Among Thieves) ו"עיצוב המשחק הטוב ביותר" (אותו הפסיד לטובת באטמן: ארקהם אסיילום).
המשחק נכלל בספר משנת 2010 "1001 משחקי הווידאו שאתה חייב לשחק בהם לפני שאתה מת", שנכתב בהשראת "1001 אלבומים שאתה חייב לשמוע לפני שאתה מת".
| רשימת פרסים ומועמדויות למשחק Assassin's Creed II> שנה | רשימת פרסים ומועמדויות למשחק Assassin's Creed II> פרס | רשימת פרסים ומועמדויות למשחק Assassin's Creed II> קטגוריה | רשימת פרסים ומועמדויות למשחק Assassin's Creed II> תוצאה |
| --- | --- | --- | --- |
| 2009 | 2009 Spike Video Game Awards | משחק הפעולה-הרפתקאות הטוב ביותר | זכייה |
| 2009 | IGN's Best of 2009 | משחק ההרפתקאות הטוב ביותר לגרסת Xbox 360 | זכייה |
| 2009 | IGN's Best of 2009 | משחק השנה לגרסת Xbox 360 | זכייה |
| 2009 | GameSpot's Best of 2009 | הדמות החדשה הטובה ביותר (אציו אודיטורה דה פירנצה) | זכייה |
| 2009 | GameSpot's Best of 2009 | המשחק הטוב ביותר לגרסת Xbox 360 | זכייה |
| 2009 | GameSpot's Best of 2009 | משחק הפעולה-הרפתקאות הטוב ביותר | מועמדות |
| 2009 | GameSpot's Best of 2009 | הסיפור הטוב ביותר | מועמדות |
| 2009 | GameSpot's Best of 2009 | הגרפיקה הטכנית הטובה ביותר | מועמדות |
| 2009 | GameSpot's Best of 2009 | המוזיקה הטובה ביותר | מועמדות |
| 2009 | GameSpot's Best of 2009 | משחק ההמשך הטוב ביותר | מועמדות |
| 2010 | Interactive Acheivement Awards | משחק השנה | מועמדות |
| 2010 | Interactive Acheivement Awards | משחק ההרפתקאות של השנה | מועמדות |
| 2010 | Interactive Acheivement Awards | הישגים מיוחדים באנימציה | מועמדות |
| 2010 | Interactive Acheivement Awards | הישגים מיוחדים בארט דיירקשן | מועמדות |
| 2010 | Interactive Acheivement Awards | הישגים מיוחדים בבימוי | מועמדות |
| 2010 | Interactive Acheivement Awards | הישגים מיוחדים בהנדסת משחקיות | מועמדות |
| 2010 | Interactive Acheivement Awards | הישגים מיוחדים במוזיקה מקורית | מועמדות |
| 2010 | Interactive Acheivement Awards | הישגים מיוחדים בסיפור מקורי | מועמדות |
| 2010 | Interactive Acheivement Awards | הישגים מיוחדים בעיצוב סאונד | מועמדות |
| 2010 | Interactive Acheivement Awards | הישגים מיוחדים בהנדסה ויזואלית | מועמדות |
משחק המשך

לפני יציאתו של המשחק "Assassin's Creed II" היו כבר שיחות בנוגע למשחק שלישי בסדרת המשחקים, כאשר הועלו השערות לגבי צאצאית ממין נקבה באנגליה שבתקופת מלחמת העולם השנייה. אולם, השותף לכתיבת הסיפור קורי מיי ציין שהסדרה לעולם לא תתרחש בתקופת הזמן הזו, וזאת משום שמטרת המשחקים הייתה לקחת את השחקנים לתפאורות שלא אופייניות למשחקים של ימינו. זאת ועוד, פיליפ ברג'רון מיוביסופט ציין שתפאורות אלו יכולות לכלול את אנגליה בימי הביניים שבתקופת המלך ארתור וכן את יפן הפיאודלית - כאשר האחרונה היא אחת החביבות על צוות המפתחים. אולם, ב-1 במרץ 2012 התברר כי המשחק הבא בסדרה - "Assassin's Creed III" - יתרחש בבוסטון הקולוניאלית בזמן המהפכה האמריקאית, כשהפרוטגוניסט הראשי יהיה יליד אמריקה ששמו ראדונהאגדו. המשחק יצא באוקטובר 2012.
שני משחקי אססינס קריד יצאו במקביל למשחק "Assassin's Creed II":‏ Assassin's Creed: Bloodlines ו-Assassin's Creed II: Discovery. המשחק "Discovery" מתרחש במהלך הפרקים החסרים של המשחק השני ומופיע בו אציו אודיטורה. משחק המשך רשמי אשר המשיך ישירות את אירועי המשחק השני יצא ב-16 בנובמבר 2010 לפלייסטיישן 3 ול-Xbox 360 - ‏ "Assassin's Creed: Brotherhood". המשחק כלל פעם נוספת את אציו בתור הפרוטגוניסט הראשי וכלל מצב משחק מרובה משתתפים חדש. המשחק מתרחש ברובו ברומא, מקום מושבם של בית בורג'ה ושל האבירים הטמפלרים. האנטגוניסט הראשי הוא צ'זארה בורג'ה, בנו של רודריגו בורג'ה.
ביאורים

↑  חבילת ההרחבה מתרחשת לאחר מאורעות משחק הספין-אוף "Assassin's Creed II: Discovery", שמתרחש בספרד בין השנים 1491 ל-1492.
שברולט סדרה AC אינטרנשיונל

| --- | --- |

Chevrolet Series AC International, דגם סדאן 4 דלתות
 מאפיינים כלליים
 יצרן:  שברולט  "CAMI Automotive" (אנ') בשליטת "General Motors Canada" (אנ')  "GM Argentina"  "General Motors South Africa"  "GM Belgium"
 שנות ייצור:  1929
 יחידות שיוצרו:  847,053
 הרכבה:  ארצות הברית ארצות הברית  קנדה קנדה  יפן יפן  איחוד דרום אפריקה דרום אפריקה  ארגנטינה ארגנטינה  בלגיה בלגיה  אוסטרליה אוסטרליה באמצעות "GM Holden Pty Ltd" (אנ')
 מודל קודם:  שברולט סדרה AB נשיונל
 מודל אחריו:  שברולט סדרה AD יוניברסל
 חברת אם:  ג'נרל מוטורס
 סיווג:  Touring car (אנ')
 פלטפורמה:  GM A platform (אנ')
 אורך:  3,912 מ"מ (דגם סדאן, 4 דלתות)
 רוחב:  1,734 מ"מ
 משקל:  987-1,222 ק"ג
 בסיס גלגלים:  2,717.8 מ"מ (דגם סדאן, 4 דלתות)
 מפרט טכני
 מנוע:  6 צילינדרים, בטור, 8 שסתומים, 3,178 סמ"ק המפיק 46.6 כ"ס ב-2,600 סל"ד, יחס דחיסה 5.07:1, מנוע קירור מים
 הילוכים:  תמסורת ידנית  - 3 מהירויות
 מהירות מרבית:  86 קמ"ש
שברולט סדרה AC אינטרנשיונל (באנגלית: Chevrolet Series AC International) היא מכונית אשר יוצרה ב-10 צורות גוף שונות, כולל מכונית משפחתית, מתוצרת חטיבת המכוניות שברולט בחברת ג'נרל מוטורס האמריקאית אשר יוצרה בשנת 1929 בארצות הברית, יפן, דרום אפריקה, ארגנטינה ובלגיה.
נתונים

יוצרו 847,053 יחידות.
חלק מדגמי "שברולט סדרה AC אינטרנשיונל" יוצרו בסגנון Touring car (אנ').
מחיר היחידה בשנת 1929 בארצות הברית עמד על 525–725 דולר (בהתאם לדגם).
בארצות הברית דגמי "שברולט סדרה AB נשיונל" יוצרו ב-5 מפעלים: במפעל "שברולט" "Oakland Assembly" (אנ') באוקלנד בקליפורניה, במפעל "North Tarrytown Assembly" (אנ') "Tarrytown, New York" (אנ') במחוז מחוז וסטצ'סטר, בניו יורק (מדינה), במפעל "Flint Truck Assembly" (אנ') בפלינט במישיגן, במפעל "Norwood Assembly" (אנ') ב"Norwood, Ohio" (אנ') באוהיו, ובמפעל "St. Louis Truck Assembly" (אנ') בסנט לואיס במיסורי.
מנוע קדמי - אורכי.
מנוע בנזין.
סוג הנעה: הנעה אחורית.
1 מאייד סוג "Carter RJH08".
קיבולת מכל דלק - 41.7 ליטר.
יחס כוח / משקל - 38.17 כ"ס ל-1,000 ק"ג.
תצורות

סדאן - 4 דלתות, 4-5 מושבים.
סדאן - 2 דלתות.
רודסטר - 2 דלתות, 2 נוסעים.
קבריולה - 4 דלתות, 4 נוסעים.
קופה - 2 דלתות, 2 נוסעים.
קופה - 2 דלתות, 2+2 נוסעים, "רומבל סיט" (אנ') (2 נוסעים מאחור, בספסל נשלף מתא המטען).
טנדר (משאית קלה) - 2 דלתות.
משאית קלה סדרה "LQ".
תמונות

"שברולט סדרה AC אינטרנשיונל", דגם קופה, 2 מושבים, שנת 1929
"שברולט סדרה AC אינטרנשיונל", 2 דלתות רודסטר
"שברולט סדרה AC אינטרנשיונל"
"שברולט סדרה AC אינטרנשיונל", דגם סדאן 4 דלתות (צולם ביפן)
"שברולט סדרה AC אינטרנשיונל", 4 דלתות - קבריולה
"שברולט סדרה AC אינטרנשיונל", דגם קופה, 2 מושבים, שנת 1929
"שברולט סדרה AC אינטרנשיונל", דגם "Phaeton", בתצורת 4 דלתות - קבריולה
"שברולט סדרה "LQ" שנת 1929 - טנדר
"שברולט סדרה "LQ" שנת 1929 - כבאית
"שברולט סדרה "LQ" שנת 1929 - כבאית
"שברולט סדרה "LQ" שנת 1929 - כבאית
ראו גם

שברולט
שברולט סדרה AA קפיטול
הערות שוליים

↑  שברולט סדרה AC אינטרנשיונל auto.howstuffworks.com/1929-chevrolet-series-ac-international
↑  "שברולט סדרה AC אינטרנשיונל" hemmings.com/blog/article/the-international-project-1929-chevrolet-series-ac-international
↑  "שברולט סדרה AC אינטרנשיונל", סדאן, שנת 1929 carfolio.com/specifications/models
↑  "שברולט סדרה AC אינטרנשיונל" סדאן 4 דלתות - כולל תמונות vintagecarcollector.com/vehicles/664/1929-chevrolet-ac-series-deluxe-international
צ'ארלס וילסון

ערך זה עוסק בארכאולוג. אם התכוונתם לפיזיקאי זוכה פרס נובל באותו שם, ראו .
| --- | --- |

 לידה:  14 במרץ 1836 ליברפול, הממלכה המאוחדת 
 פטירה:  25 באוקטובר 1905 (בגיל 69) רויאל טנברידג' וולס, הממלכה המאוחדת 
 ענף מדעי:  מהנדס צבאי, מודד קרקע, ארכאולוג
 מקום מגורים:  אנגליה, מצריים, ארץ ישראל
 מקום לימודים:  Liverpool Collegiate School 
 פרסים והוקרה:  עמית החברה המלכותית  אביר מפקד במסדר מיכאל הקדוש וג'ורג' הקדוש 
 הערות:  על שמו קשת וילסון
 תרומות עיקריות
 מיפוי וחפירות בארץ ישראל ובמיוחד באזור העיר העתיקה בירושלים
 
צ'ארלס ויליאם וילסון (באנגלית: Charles William Wilson‏; 14 במרץ 1836 – 25 באוקטובר 1905) היה קצין בחיל ההנדסה המלכותי, מודד קרקע וארכאולוג. מחלוצי מחקר ארץ ישראל המודרני ומראשי הקרן לחקר ארץ ישראל.
שנים ראשונות

וילסון נולד בליברפול שבאנגליה, התגייס לצבא הבריטי ושירת בו כקצין הנדסה.
באוקטובר 1864, והוא בן 28, הגיע וילסון לירושלים בראש הצוות ההנדסי הבריטי שמונה למשימה ראשונית ומיוחדת: בשנת 1863 תנאי הגהות (סניטציה) בירושלים החמירו עד כדי תחלואה ומוות. השלטון העות'מאני הסכים לקבל סיוע מגוף נדבני בריטי, שלווה בייעוץ הנדסי מהבריטים, ולאפשר להם לבדוק את השטח כדי לשפר את מערכת הביוב בעיר.
לכאורה היה תפקיד הצוות לסייע לעות'מאנים אך למעשה הייתה זו תחילתו של מהלך מודיעיני להכרת שטח ארץ ישראל לקראת ההשתלטות הבריטית עליו. מהלכיו של וילסון לווו לכל אורך הדרך במהלכים דיפלומטיים עדינים מול השלטונות הרשמיים, הווקף ושליטים בדואים מקומיים.
המשימה הראשונה של וילסון הייתה מיפוי העיר ירושלים. משימה זו הושלמה ב-1865, כאשר הוציא לאור את המפה המודרנית הראשונה של העיר, אשר הצטיינה בדיוקה הרב. וילסון השתמש לצורך הפקת המפה במיטב הידע והטכנולוגיה של זמנו בנושא מדידה ומיפוי.
במהלך המיפוי התחיל וילסון לעסוק בחפירות ארכאולוגיות. הוא היה הראשון שרשם ותיעד באופן מדעי ומדויק ממצאים סביב להר הבית ובמיוחד את קשת וילסון, שהייתה חלק מגשר שחיבר את הר הבית עם העיר העליונה. אף על פי שווילסון לא גילה את הקשת אלא רק תיעד אותה היא נקראת על שמו. הוא גם קיבל רשות מהשלטונות לרדת לתוך בורות ופירים בהר הבית והיה הראשון (ובמקרים מסוימים גם האחרון) שתיעד אותם.
ב-1865 פרסם וילסון את ספר המשלחת "Ordnance Survey of Jerusalem" - סקר צבאי של ירושלים.
עבודה במסגרת הקרן לחקר ארץ ישראל

ב-22 בנובמבר 1865 יצא וילסון למשימתו השנייה באזור והראשונה שנערכה במסגרת הקרן לחקר ארץ ישראל- PEF, גוף שהוקם במנזר וסטמינסטר בחסות מלכותית במטרה לחקור באופן מדעי את ארץ ישראל והלבנט. מטרת המשימה הייתה למפות את האזור שממזרח להר הלבנון. הסקר כלל התחקות הידרוגרפית אחר מקורותיו של הנהר הירדן וחפירות ארכאולוגיות באתרים הקשורים לנצרות, כגון בכפר נחום.
ב-1867 יצא וילסון יחד עם הנרי ספנסר פלמר (H. S. Palmer) לסקר בסיני מטעם ה-Ordnance Survey שרות הסקר והמיפוי הממשלתי של בריטניה (אנ'), בסקר השתתף גם המלומד אדוארד הנרי פלמר ואחרים. המטרה המוצהרת של הסקר הייתה להתחקות אחר מקומו של הר סיני המקראי, אולם לחצי האי סיני הייתה משמעות וחשיבות צבאית עליונה מבחינת הבריטים הן כאזור חיץ בין אזור ההשפעה שלהם במצרים לבין האימפריה העות'מאנית והן כמפתח לתעלת סואץ. בין השנים 1869–1872 פורסמו כרכי ה-"Ordnance Survey of the Peninsula of Sinai" - "סקר האורדננס של חצי האי סיני", שכללו לראשונה מפות מדויקות של השטח וסקר גאוגרפי מקיף.
שנות השבעים של המאה ה-19 ייוחדו על ידי הקרן לגולת הכותרת של פעילותה - יצירת המפה המקיפה והמדויקת ביותר של ארץ ישראל. פרויקט זה שכונה "From Dan to Beersheba" - "מדן ועד באר-שבע" (קרוי גם "סקר ארץ ישראל המערבית"), הניב 26 גליונות מפה, כל גיליון מלווה בכרך מחקרי. וילסון פרסם בכרכים אלה סיכומים שהיו במשך שנים אבן-פינה ונקודת מוצא לכל מחקר בנושא. וילסון ערך את הכרכים על ירושלים ועל הכנרת.
ב-1871 פרסם וילסון יחד עם צ'ארלס וורן, עמיתו לקרן לחקר ארץ ישראל וממשיך דרכו, את הספר הפופולרי "The Recovery of Jerusalem".